送人之會稽
作者：劉敞
朝代：宋

paragraphs: 鷹隼羞逐巢上雛，騏騮恥隨廄中駒。
由來俊邁惡羈縶，子獨三年留上都。
江南秋風鱸魚美，庖鱠炊粳東入吳。
腰間蘭佩垂左右，船若神仙人不如。
會稽古來好風俗，嚴助買臣相繼驅。
近來太守廷中臣，拔賢好善當朝無。
子今東去懷自許，解榻非君尚誰與。
剋日飛聲動洛陽，聽君如聽雷門鼓。